b'\n_START_ARTICLE_\nPrecepljenost\n_START_PARAGRAPH_\nPrec\xc3\xa9pljenost je mera, ki izra\xc5\xbea, v kak\xc5\xa1nem obsegu so izvajalci cepljenja cepili ciljno skupino na dolo\xc4\x8denem podro\xc4\x8dju, proti dolo\xc4\x8deni bolezni, v dolo\xc4\x8denem \xc4\x8dasu. Le visoka stopnja precepljenosti (vsaj 90-odstotna, pri o\xc5\xa1picah pa 95-odstotna) namre\xc4\x8d zagotavlja kolektivno za\xc5\xa1\xc4\x8dito pred oku\xc5\xbebo z otro\xc5\xa1kimi boleznimi. Z dovolj visoko precepljenostjo lahko s \xc4\x8dasom dose\xc5\xbeemo odstranitev ali celo izkoreninjenje dolo\xc4\x8dene nalezljive bolezni, kar se je zgodilo pri \xc4\x8drnih kozah. Posledica ve\xc4\x8dletne prenizke precepljenosti proti dolo\xc4\x8deni nalezljivi bolezni je kopi\xc4\x8denje necepljene populacije, zaradi \xc4\x8desar grozi izbruh epidemije te bolezni.'